VENDIM 
Nr. 44, datë 7.4.2015

PËR FILLIMIN E PROCEDURAVE PËR LICENCIMIN E SHOQËRISË “KISI-BIO-ENERGJI” SHPK,  NË AKTIVITETIN E PRODHIMIT TË ENERGJISË ELEKTRIKE NGA HEC “KACNI”

Në mbështetje të nenit 8 pika 2 germa “a”; 9 dhe 13 pika 1, germa “a”, të ligjit nr. 9072, datë 22.5.2003, “Për sektorin e energjisë elektrike”, të ndryshuar,  nenit 4, pika 1, germa “a”; 5 pika 1 germa “a”; 13 dhe 14 pika 1 të rregullores “Për procedurat e licencimit, modifikimit, transferimit të plotë/pjesshëm dhe rinovimit të licencave”, të miratuar me vendimin e Bordit të Komisionerëve nr. 108, datë 9.9.2008, Bordi i Komisionerëve të Entit Rregullator të Energjisë (ERE), në mbledhjen e tij të datës 7.4.2015, mbasi shqyrtoi aplikimin e paraqitur nga shoqëria “Kisi-Bio-Energji” sh.p.k., si dhe relacionin e Drejtorisë së Licencimit dhe Monitorimit të Tregut dhe Drejtorisë Juridike dhe Mbrojtjes së Konsumatorit  për licencimin në aktivitetin e prodhimit të energjisë elektrike të kësaj shoqërie, me fuqi totale 3,87 MW,
konstatoi se: 
Aplikimi i shoqërisë “Kisi-Bio-Energji” sh.p.k. plotëson kërkesat e parashikuara nga ERE në rregulloren “Për procedurat e licencimit, modifikimit, transferimit të plotë/të pjesshëm dhe rinovimit të licencave”, si më poshtë: 
- Neni 9, pika 1- Formati i aplikimit nuk është plotësuar  në mënyrë korrekte.  
- Neni 9, pika 2-Dokumentacioni juridik, administrativ dhe pronësor është plotësuar tërësisht.
- Neni 9, pika 3- Dokumentacioni financiar dhe fiskal është plotësuar pjesërisht.
- Neni 9, pika 4.1.1-Të dhëna specifike për HEC janë plotësuar tërësisht.
- Neni 9, pika 4.1.2-Të dhënat për bllokun e transformimit dhe lidhjen me sistemin janë plotësuar tërësisht.
- Neni 9, pika 4.1.3-Dokumentacioni teknik dhe grafik është plotësuar pjesërisht.
- Neni 9, pika 4.1.4-Dokumentacioni tekniko-ekonomik është plotësuar tërësisht.
Neni 9, pika 4.1.5-Leje nga institucione të tjera, është plotësuar tërësisht.
Për dokumentacionet e munguara, do të  njoftohet subjekti në bazë të rregullores  “Për procedurat e licencimit, modifikimit, transferimit të plotë/të pjesshëm dhe rinovimit të licencave”, neni 10, pika 10  dhe neni 11, pika 1, t’i paraqesë këto në ERE, brenda afateve.
Për gjithë sa më sipër, Bordi i Komisionerëve të ERE-s 

Vendosi:

1. Fillimin e procedurave për licencimin e shoqërisë “Kisi-Bio-Energji” sh.p.k., në aktivitetin e prodhimit të energjisë elektrike nga HEC “Kacni” me fuqi totale 3,87 MW.    
2. Ngarkohet Drejtoria e Licencimit dhe Monitorimit të Tregut të njoftojë aplikuesin për vendimin e Bordit të Komisionerëve të ERE-s.
Ky vendim hyn në fuqi menjëherë.
Ky vendim botohet në Fletoren Zyrtare.

